Document ID: 32014R1305

UREDBA KOMISIJE (EU) br. 1305/2014
оd 11. prosinca 2014.
o tehničkoj specifikaciji za interoperabilnost u odnosu na podsustav telematskih aplikacija za teretni promet željezničkog sustava u Europskoj uniji i stavljanju izvan snage Uredbe (EZ) br. 62/2006
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava unutar Zajednice (1), a posebno njezin članak 6. stavak 1.,
budući da:
(1)
U skladu s člankom 2. točkom (e) Direktive 2008/57/EZ, željeznički sustav podijeljen je na strukturne i funkcionalne podsustave. Svaki podsustav mora biti obuhvaćen tehničkom specifikacijom za interoperabilnost (TSI).
(2)
Uredbom Komisije (EZ) br. 62/2006 (2) utvrđene su tehničke specifikacije za interoperabilnost u odnosu na podsustav telematskih aplikacija za teretni promet transeuropskog željezničkog sustava.
(3)
Europska agencija za željeznice (Agencija) u 2010. dobila je ovlast da preispita tehničke specifikacije za interoperabilnost (TSI) podsustava „telematskih aplikacija za teretni promet” (TAF) u skladu s člankom 6. stavkom 1. Direktive 2008/57/EZ.
(4)
Agencija je 10. prosinca 2013. izdala preporuku ERA/REC/106 - 2013/REC radi ažuriranja Priloga A Uredbi (EZ) br. 62/2006.
(5)
TSI TAF-om ne treba zahtijevati uporabu posebnih tehnologija ili tehničkih rješenja, osim ako je to potrebno za interoperabilnost europskog željezničkog sustava.
(6)
Predstavnička tijela željezničkog sektora utvrdila su glavni plan za provedbu TSI TAF-a. U okviru tog glavnog plana ukazuje se na faze potrebne za prijelaz iz rascjepkanih nacionalnih pristupa na neprekidnu razmjenu informacija u cijelom europskom željezničkom sustavu.
(7)
TSI TAF temelji se na najboljem raspoloživom stručnom znanju. Slijedom tehnoloških i operativnih razvoja postoji mogućnost potrebe za daljnjim izmjenama ovog TSI TAF-a. U tu će svrhu trebati uspostaviti postupak upravljanja izmjenama za konsolidiranje i ažuriranje zahtjeva TSI TAF-a.
(8)
Sve sudionike, posebno male prijevoznike robe koji nisu članovi europskih predstavničkih tijela željezničkog sektora, treba informirati o njihovim obvezama u vezi s TSI TAF-om.
(9)
Uredbu (EZ) br. 62/2006 stoga treba staviti izvan snage.
(10)
Mjere predviđene ovom Uredbom u skladu su s mišljenjem Odbora osnovanog u skladu s člankom 29. stavkom 1. Direktive 2008/57/EZ,
DONIJELA JE OVU UREDBU:
Članak 1.
Predmet
Ovime se donosi tehnička specifikacija za interoperabilnost (TSI) u odnosu na podsustav „telematskih aplikacija za teretni promet” europskog željezničkog sustava kako je utvrđeno Prilogom.
Članak 2.
Područje primjene
1. Ovaj se TSI primjenjuje na podsustav „telematskih aplikacija” željezničkog sustava u Europskoj uniji prema definiciji iz odjeljka 2.6. točke (b) Priloga II. Direktivi 2008/57/EZ.
2. TSI se primjenjuje na sljedeće mreže:
(a)
mrežu transeuropskog konvencionalnog željezničkog sustava kako je definirana u Prilogu I., odjeljku 1.1. Direktive 2008/57/EZ;
(b)
mrežu transeuropskog željezničkog sustava velikih brzina kako je definirana u Prilogu I., odjeljku 2.1. Direktive 2008/57/EZ;
(c)
ostale dijelove mreže željezničkog sustava u Uniji.
TSI-jem nisu obuhvaćeni slučajevi navedeni u članku 1. stavku 3. Direktive 2008/57/EZ.
3. TSI se primjenjuje na mreže sa sljedećim nazivnim širinama kolosijeka: 1 435 mm, 1 520 mm, 1 524 mm, 1 600 mm i 1 668 mm.
Članak 3.
Ažuriranje i izvješćivanje o tehničkim dokumentima
Agencija objavljuje na svojem web-mjestu oznake lokacije i društva kako je navedeno u točki 4.2.11.1. (točke b i d) i tehničke dokumente iz odjeljka 7.2. Priloga i izvješćuje Komisiju o napretku pri njihovoj izradi.
Komisija obavješćuje države članice o tom napretku preko Odbora osnovanog u skladu s člankom 29. stavkom 1. Direktive 2008/57/EZ.
Članak 4.
Sukladnost s mrežama u trećim zemljama
U pogledu usluga teretnog željezničkog prijevoza koji se odvija iz trećih zemalja ili prema njima, sukladnost sa zahtjevima TSI-ja kako je navedeno u Prilogu ovisna je o dostupnosti informacija od subjekata izvan Europske unije osim u slučaju da se dvostranim sporazumima osigurava razmjena informacija koja je kompatibilna s tim TSI-jem.
Članak 5.
Provedba
1. Agencija ocjenjuje i nadzire provedbu ove Uredbe kako bi utvrdila jesu li dogovoreni ciljevi i rokovi postignuti i dostavlja izvješće o ocjeni upravnom odboru TAF-a iz odjeljka 7.1.4. Priloga.
2. Upravni odbor TAF-a ocjenjuje provedbu ove Uredbe, na temelju izvješća o ocjeni koje podnosi Agencija i donosi odgovarajuće odluke za daljnje mjere koje treba poduzeti u tom sektoru.
3. Države članice osiguravaju da svi željeznički prijevoznici, upravitelji infrastrukture i posjednici vagona registrirani na njihovu državnom području budu obaviješteni o ovoj Uredbi te one određuju nacionalno kontaktno mjesto za praćenje njezine provedbe kako je opisano u Dodatku III.
4. Države članice dostavljaju Komisiji izvješće o provedbi ove Uredbe do 31. prosinca 2018. O tom se izvješću raspravlja u Odboru osnovanom u skladu s člankom 29. stavkom 1. Direktive 2008/57/EZ. TSI u Prilogu ovoj Uredbi prilagođuje se prema potrebi.
Članak 6.
Stavljanje izvan snage
Uredba (EZ) br. 62/2006 stavlja se izvan snage od stupanja na snagu ove Uredbe.
Članak 7.
Stupanje na snagu i primjena
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. prosinca 2014.

Labels: 7
12
8
15